A Bizottság 2665/70/EGK rendelete

(1970. december 29.)

a sertéshús intervenciós felvásárlása részletes szabályainak megállapításáról szóló 391/68/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1970. június 29-i 1253/70/EGK tanácsi rendelettel [1] módosított, a sertéshús piacának közös szervezéséről szóló, 1967. június 13-i 121/67/EGK tanácsi rendeletre [2] és különösen annak 4. cikke (6) bekezdésére és 5. cikke (3) bekezdésére, illetve a 22. cikke második bekezdésére,

mivel az 1968. április 1-jei 391/68/EGK bizottsági rendelet [3] megállapítja a sertéshús intervenciós felvásárlásának részletes szabályait;

mivel hogy az intervenciós intézkedések lehető leghatékonyabb végrehajtása biztosított legyen, az intervenciós ügynökségek által felvásárolt termékek minőségének, amennyire csak lehet, még a meglehetősen hosszú tárolási időszak alatt is változatlannak kell maradnia;

mivel a hűtési és tárolási hőmérsékletet, valamint a csomagolást illetően közösségi rendelkezéseket kell hozni;

mivel a 391/68/EGK rendelet alkalmazása során megmutatkozott, hogy a 7. cikkben megszabott határidők betartása, amelyek alatt a tagállamoknak bizonyos információkat kell a Bizottsággal közölniük, nem mindig valósítható meg; mivel ennek következtében a határidőket módosítani szükséges;

mivel az említett rendelet mellékletében feltüntetett technikai követelményeket a kereskedelmi használatnak megfelelően át kell dolgozni úgy, hogy az oldalas és a dagadó, valamint a szalonnabőr nélküli kiolvasztatlan hátszalonna is felvásárolható legyen;

mivel a 391/68/EGK rendelet 5. cikkében feltüntetett technikai követelményeket is át kell dolgozni a jelenlegi jogi állapotnak megfelelően;

mivel az ebben a rendeletben előírt intézkedések összhangban vannak a Sertéshúspiaci Irányítóbizottság véleményével,

ELFOGADTA EZT A RENDELETET:

1. cikk

"A tagállamok minden szükséges intézkedést megtesznek, hogy biztosítsák a tárolt termékek megfelelő tartósítását. A hűtési hőmérsékletnek mínusz 30 °C alatt kell lennie, hogy a maximális belső hőmérséklet kevesebb legyen, mint mínusz 15 °C. A tárolási hőmérsékletnek mínusz 20 °C alatt kell lennie.

A vágott sertéseket hasított testek és hasított féltestek formájában hűtés után élelmiszer-csomagolásra alkalmas, 0,05 mm vastag polietilénbe és pamutzsákba kell csomagolni.

Az oldalast és dagadót, valamint a szalonnabőr nélküli kiolvasztatlan hátszalonnát hűtés után élelmiszer-csomagolásra alkalmas, 0,05 mm vastag polietilénbe kell csomagolni."

2. cikk

"A termékek kizárólag akkor vásárolhatók fel, amennyiben:

a) megfelelnek a 1969. október 6-i tanácsi irányelvvel [4] módosított, a friss hús Közösségen belüli kereskedelmét érintő egészségügyi problémákról szóló, 1964. június 26-i tanácsi irányelvnek [5] és különösen annak 3. és 4. cikke előírásainak,

b) eleget tesz az ebben a mellékletben megfogalmazott követelményeknek,

valamint

c) amennyiben hasított sertésekről vagy hasított féltestekről van szó, azok a hasított sertések közösségi osztályozási rendszere meghatározásáról szóló, 1970. október 30-i 2108/70/EGK tanácsi rendeletnek [6] megfelelően minősítésre kerültek."

3. cikk

"(1) A tagállamok hetente telex útján tájékoztatják a Bizottságot a következő, a megelőző hét felvásárlási műveleteivel kapcsolatos információkról:

a) a felvásárolt termékek, minőségek és mennyiségek,

b) a különböző termékekért és minőségekért fizetett ár.

(2) A tagállamok haladéktalanul tájékoztatják a Bizottságot az egyes hónapok végén a betárolt termékekről és mennyiségekről a tárolási helyük címének megjelölésével együtt."

4. cikk

A 391/68/EGK rendelet mellékletében az "oldalas és dagadó", valamint a "ki nem olvasztott hátszalonna" termékek esetében a (d) és (c) pontok alatt a "szalonnabőrrel" szó helyébe a "szalonnabőrrel vagy anélkül" szavak lépnek.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1970. december 29-én.

a Bizottság részéről

az elnök

Franco M. Malfatti

[1] HL L 143., 1970.7.1., 1. o.

[2] HL 117., 1967.6.12., 2283/67. o.

[3] HL L 80., 1968.4.2., 5. o.

[4] HL 121., 1964.7.29., 2012/64. o.

[5] HL L 256., 1969.10.11., 1. o.

[6] HL L 234., 1970.10.23., 1. o.

--------------------------------------------------